Τροποποιημένη πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την έγκριση πολυετούς προγράμματος (2003-2005) για την παρακολούθηση του σχεδίου δράσης eEurope, τη διάδοση ορθής πρακτικής και τη βελτίωση της ασφάλειας δικτύων και πληροφοριών (MODINIS) (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

1. Ιστορικό

Διαβίβαση των προτάσεων στο Συμβούλιο και το Ευρωπαϊκό Κοινοβούλιο (COM(2002) 425 τελικό - 2002/0187(COD) σύμφωνα με το άρθρο 157 παράγραφος 3 της Συνθήκης: 26 Ιουλίου 2002

Γνώμη της Ευρωπαϊκής Οικονομικής και Κοινωνικής Επιτροπής: 24 Οκτωβρίου 2002

Γνώμη της Επιτροπής των Περιφερειών: 12 Φεβρουαρίου 2003

Γνώμη του Ευρωπαϊκού Κοινοβουλίου - πρώτη ανάγνωση: 12 Φεβρουαρίου 2003

2. Στόχος της πρότασησ της Επιτροπής

Η πρόταση για το πρόγραμμα MODINIS στοχεύει στη δημιουργία νομικής βάσης για τη συνέχιση των δραστηριοτήτων παρακολούθησης του σχεδίου δράσης eEurope 2005 και τη διάδοση ορθής πρακτικής. Εξάλλου, με το σχέδιο απόφασης παρέχεται η δυνατότητα δρομολόγησης προκαταρκτικών δράσεων για την ίδρυση του οργανισμού για την ασφάλεια δικτύων και πληροφοριών.

3. Γνώμη της Επιτροπής επί των τροπολογιών που ενέκρινε το Κοινοβούλιο

3.1. Τροπολογίες που έγιναν αποδεκτές από την Επιτροπή

Από τις 15 τροπολογίες που ενέκρινε το Ευρωπαϊκό Κοινοβούλιο, 4 έγιναν πλήρως αποδεκτές από την Επιτροπή. πρόκειται για τις τροπολογίες 1, 2, 3, 9.

Η τροπολογία 1 προσθέτει, στην αιτιολογική σκέψη 6, αναφορά στο ψήφισμα του Ευρωπαϊκού Κοινοβουλίου της 22ας Οκτωβρίου 2002 σχετικά με την ασφάλεια δικτύων και πληροφοριών. Πρόκειται για χρήσιμη προσθήκη που συμπληρώνει την αναφορά σε πολιτικές πράξεις, καλώντας την Επιτροπή να υποβάλει προτάσεις επί του θέματος αυτού.

Στην τροπολογία 2 (νέα αιτιολογική σκέψη 6α) προτείνεται αναφορά στο σχέδιο δράσης eEurope 2005 και στο στόχο του για τη συγκρότηση ομάδας ειδικού έργου με θέμα την ασφάλεια στον κυβερνοχώρο, η οποία θα αποτελέσει το κέντρο των αρμοδιοτήτων επί θεμάτων ασφαλείας. Η Επιτροπή συμφωνεί με τη χρήσιμη αυτή τροπολογία.

Η τροπολογία 3 προτείνει, στην αιτιολογική σκέψη 7, την αντικατάσταση της διατύπωσης «κοινωνία δύο ταχυτήτων» με τη διατύπωση «ψηφιακός αποκλεισμός».

Στην τροπολογία 9 (άρθρο 1) με την προσθήκη καλούνται τα κράτη μέλη να προσκομίζουν ενημερωμένες στατιστικές. Η τροπολογία αυτή θα μπορούσε να γίνει αποδεκτή. η Επιτροπή προτείνει τα ακόλουθο κείμενο: «και καλεί τα κράτη μέλη να παρέχουν τα πλέον πρόσφατα διαθέσιμα δεδομένα».

3.2. Τροπολογίες αποδεκτές εν μέρει ή καταρχήν από την Επιτροπή

Με την τροπολογία 4 (αιτιολογική σκέψη 7, νέα παράγραφος 2α) προτείνεται νέα αιτιολογική σκέψη με αναφορά σε ομάδες ατόμων που κατά το παρελθόν δεν είχαν τη δυνατότητα να επωφεληθούν από τις ΤΠΕ (ICT). Γίνεται ιδιαίτερη μνεία σε δράσεις στο πεδίο της κοινωνίας της πληροφορίας, οι οποίες στοχεύουν στην περαιτέρω προώθηση της συμμετοχής ορισμένων κατηγοριών μη ευνοημένων ατόμων (γυναίκες, ανάπηροι, ηλικιωμένοι και άνεργοι). Η Επιτροπή μπορεί να συμφωνήσει επί της αρχής με την προσθήκη της εν λόγω αιτιολογικής σκέψης. Ωστόσο, η ρητή αναφορά μη ευνοημένων ατόμων υπό μορφή καταλόγου θα περιόριζε αδικαιολόγητα το πεδίο εφαρμογής της τροπολογίας. Για το λόγο αυτό, η Επιτροπή προτείνει την ακόλουθη διατύπωση του κειμένου της αιτιολογικής σκέψης 7, νέας παραγράφου 2α ως εξής: «Οι δράσεις της Ευρωπαϊκής Ένωσης και των κρατών μελών στο πεδίο της κοινωνίας της πληροφορίας στοχεύουν στην περαιτέρω προώθηση της συμμετοχής μη ευνοημένων ομάδων».

Με τις τροπολογίες 5, 6 (νέες αιτιολογικές σκέψεις 13α και β) προτείνεται νέα αιτιολογική σκέψη που συνδέει λεπτομερώς όλες τις διαφορετικές δραστηριότητες του προγράμματος με την πρόταση του Ευρωπαϊκού Κοινοβουλίου που αφορά την επέκτασή του στις υποψήφιες για προσχώρηση χώρες, τον ΕΟΧ, τις συνδεδεμένες χώρες της Κεντρικής και Ανατολικής Ευρώπης και την Τουρκία. Η Επιτροπή συμφωνεί επί της αρχής με τη νέα αιτιολογική σκέψη που αναφέρει το αίτημα του Κοινοβουλίου και, κατά συνέπεια, προτείνει νέα αιτιολογική σκέψη 13α όπου συγχωνεύονται οι δύο αιτιολογικές σκέψεις στο ακόλουθο κείμενο: «με τις εν λόγω δραστηριότητες επιδιώκονται οι στόχοι της προώθησης της συνέργειας και της συνεργασίας μεταξύ κρατών μελών, του ΕΟΧ, υποψήφιων για προσχώρηση χωρών καθώς και συνδεδεμένων χωρών και της Τουρκίας. η Επιτροπή μπορεί κατά το μέλλον να ενθαρρύνει την περαιτέρω συμμετοχή των εν λόγω χωρών στις δραστηριότητες του προγράμματος».

Η τροπολογία 10 (άρθρο 1 σημείο γ) αποσαφηνίζει περαιτέρω, με σκοπό να υπάρξει εγγύηση ότι η ανάλυση των οικονομικών και κοινωνικών συνεπειών της κοινωνίας της πληροφορίας θα ανταποκριθεί επίσης όσον αφορά την κοινωνική ένταξη και την εξάλειψη του ψηφιακού χάσματος. Η Επιτροπή μπορεί να αποδεχθεί επί της αρχής την εν λόγω αποσαφήνιση και προτείνει το ακόλουθο κείμενο: «καθώς επίσης όσον αφορά την κοινωνική ένταξη με σκοπό την αποτροπή των κινδύνων ψηφιακού χάσματος και σε σχέση με την αποτελεσματικότητα της εσωτερικής αγοράς».

Οι τροπολογίες 11 και 12 (άρθρο 1 σημείο δ και άρθρο 2 σημείο ε) αποτελούν χρήσιμες διασαφηνίσεις. Η Επιτροπή συμφωνεί με τη σαφή αυτή αναφορά στο φορέα για την ασφάλεια στον κυβερνοχώρο, είναι ωστόσο της γνώμης ότι το κείμενο πρέπει να συνάδει με την πρόσφατα εγκεκριμένη πρόταση της Επιτροπής σχετικά με τη σύσταση "οργανισμού για την ασφάλεια δικτύων και πηροφοριών". Ως εκ τούτου, η Επιτροπή αποδέχεται την τροπολογία, αντικαθιστώντας τη διατύπωση "ομάδα ειδικού έργου για την ασφάλεια στον κυβερνοχώρο" με τη διατύπωση "οργανισμός για την ασφάλεια δικτύων και πηροφοριών".

Με την τροπολογία 15 (νέο άρθρο 7α) προτείνεται σαφής αναφορά στο πιθανό άνοιγμα του προγράμματος στις υποψήφιες για προσχώρηση χώρες, τον ΕΟΧ και την Τουρκία. Η Επιτροπή συμφωνεί με τη σαφή αυτή αναφορά στις εν λόγω χώρες. Ωστόσο, η δεύτερη παράγραφος του κειμένου του Ευρωπαϊκού Κοινοβουλίου φαίνεται ότι επαναλαμβάνει το ίδιο νόημα. η Επιτροπή προτείνει κατά συνέπεια να διατηρηθεί μόνον η πρώτη παράγραφος της τροπολογίας, ως εξής:

«Το πρόγραμμα μπορεί να είναι ανοικτό, στο πλαίσιο των αντίστοιχων συμφωνιών με την Ευρωπαϊκή Κοινότητα, για τη συμμετοχή χωρών από τον Ευρωπαϊκό Οικονομικό Χώρο, τις υποψήφιες για προσχώρηση χώρες, καθώς συνδεδεμένες χώρες και την Τουρκία».

3.3. Τροπολογίες που δεν μπορεί να αποδεχθεί η Επιτροπή

Με την τροπολογία 7 (νέα αιτιολογική σκέψη 13 γ) προστίθεται αναφορά στο Ευρωπαϊκό Συμβούλιο του Γκέτεμποργκ (Ιούνιος 2001), όπου δρομολογήθηκε παρεμφερής πρωτοβουλία σχετικά με την παρακολούθηση συγκριτικής αξιολόγησης στις χώρες ΚΑΕ, ακολουθώντας την ίδια μεθοδολογία με την Ευρωπαϊκή Ένωση. Η πρωτοβουλία βασίστηκε στην απόφαση των επικεφαλής των κυβερνήσεων των υποψήφιων χωρών για ένταξη στην ΕΕ. Το εν λόγω πρόγραμμα βρίσκεται σε εξέλιξη και λήγει στο τέλος του 2003. Η Επιτροπή δεν θεωρεί απαραίτητη την εν λόγω αναφορά, δεδομένου ότι οι χώρες αυτές πρόκειται από το 2004 να έχουν πλήρη συμμετοχή στο πρόγραμμα, ως κράτη μέλη.

Στην τροπολογία 8 (αιτιολογική σκέψη 14) προτείνεται «συμβουλευτική επιτροπή» αντί «διαχειριστικής επιτροπής». Η Επιτροπή θεωρεί ότι η πρότασή της είναι η πλέον ενδεδειγμένη, για λόγους διαφάνειας. Στην πρόταση της Επιτροπής συνεκτιμήθηκαν οι επιθυμίες των κρατών μελών όσον αφορά τη διαχείριση του προγράμματος, όπως αυτές εκφράστηκαν κατά τη διάρκεια της υλοποίησης του προκατόχου προγράμματος "PROMISE".

Η τροπολογία 13 (άρθρο 6) αναφέρεται στον χαρακτήρα (συμβουλευτική επιτροπή) και στη σύνθεση (ένας εκπρόσωπος ανά κράτος μέλος και συμμετοχή εκπροσώπων από άλλες συμμετέχουσες χώρες) της επιτροπής MODINIS (τροπολογία συνδεόμενη με την τροπολογία 8).

α) Το θέμα αυτό θα αποτελέσει μέρος του εσωτερικού κανονισμού της επιτροπής, ο οποίος θα στηρίζεται στους πρότυπους διαδικαστικούς κανόνες που θα αποφασίσει η Επιτροπή βάσει της απόφασης 1999/468 του Συμβουλίου. Σύμφωνα με τους εν λόγω κανόνες, κάθε κράτος μέλος πρέπει να εκπροσωπείται από ένα μέλος. Έπειτα από εξουσιοδότηση του προέδρου της επιτροπής υπάρχει δυνατότητα συμμετοχής και άλλων εμπειρογνωμόνων, οι οποίοι αποζημιώνονται από το ενδιαφερόμενο κράτος μέλος.

β) Στην πρόταση της Επιτροπής υπονοείται ότι η συμμετοχή άλλων χωρών είναι αυτόματη εφόσον οι εν λόγω χώρες συμμετέχουν στο πρόγραμμα. Οι υποψήφιες για προσχώρηση χώρες θα συμπεριληφθούν αυτομάτως στο πρόγραμμα το 2004.

γ) Για τους λόγους που αναφέρονται στην τροπολογία 8, η Επιτροπή θεωρεί ότι, ως προς τον χαρακτήρα της, η επιτροπή υλοποίησης πρέπει να έχει διαχειριστικό χαρακτήρα.

Με την τροπολογία 14 προστίθεται αναφορά σε απαιτήσεις διαδικασιών προϋπολογισμού (ετήσια ποσοτική και ποιοτική αξιολόγησή βάσει επιδόσεων). Η εν λόγω τροπολογία δεν κρίνεται απαραίτητη καθώς επαναλαμβάνει τη γενική υποχρέωση της Επιτροπής για την υλοποίηση των ετήσιων δαπανών προϋπολογισμού (άρθρο 27 παράγραφοι 3 και 4 του δημοσιονομικού κανονισμού αριθ. 1605/2002 της 25.6.2002).

4. Συμπεράσματα

Έχοντας υπόψη το άρθρο 250 παράγραφος 2 της συνθήκης ΕΚ, η Επιτροπή τροποποιεί τις προτάσεις της όπως αναφέρεται παραπάνω.